Hlina, Alojz, poslanec NR SR (2014-12-12):
Ďakujem veľmi pekne. Vážený pán predsedajúci, vážené kolegyne, kolegovia, vážení páni ministri, tak som sľúbil aj do ústnej, keď treba povedať, tak treba, držím palce kolegovi, nech to dobre uzavrie, zhrnie, lebo je čo. Je aj dobre, že tu je pán minister Kažimír, lebo, hej, niečo som chcel pre neho povedať. Ešte skôr ako poviem, pán Blanár, viete, čo je čarovné? Čarovné je, že vy ste tu hovorili, že vzťah NDS, Paywell, či jak sa to vlastne volajú, prosím vás, oni odmietli zverejniť zmluvu, lebo že vraj je to aktom dvoch súkromných spoločností. Ľudia moji zlatí, počúvajte dobre, je to, my sme sa dopracovali k tomu, že nielenže dane platíme súkromným firmám, čiže nie štátu, ale súkromným firmám, my sme sa dopracovali k tomu, že dve súkromné firmy sa dohodnú, že zavezú, zaviažu štát niečo plniť. Rozumiete? To je zmluvný akt medzi SkyTollom a Paywell, to sú dve súkromné firmy, ktoré odmietli vydať zmluvu, Paywellom (reakcie z pléna) či Fleetpay, Paywell, viete, čert ako diabol, a to je proste o tom. Proste na Slovensku sa dve súkromné firmy dohodnú, že zaviažu štát niečo plniť. Rozumiete niekto tej absurdite?! Nezdá sa vám to už trošku za hranou? Nuž, ale čujme, vianočný darček dostanú občania tejto krajiny, ungefähr za hodinu dostanú občania tejto krajiny vianočný darček, v takej podobe bude deklarovaná kamennými tvárami, obtiahnutými teflónom, ministrami, ktorí tu budú stáť, a 80 poslancami, ktorí sa nestotožnia s návrhom uznesenia, že treba odvolať pána Počiatka. Proste vianočný darček pre ľudí tejto krajiny pôjde v tom, že po tom všetkom, čo tu bolo povedané, niekedy jednoduchšie, niekedy zložitejšie, nie, to bude vianočný darček, to bude proste výrazom tej úcty, že čo si o vás myslia. Čo si o vás myslia títo ministri, čo si o vás myslia títo poslanci, že to rozchodíte, že to zjete. Tak vám poviem, že čo by ste mali zjesť, dobre? Mali by ste zjesť okrem štedrovečernej kapustnice aj to, že vláda tejto krajiny umožnila ukradnúť ľuďom tejto krajiny 5, ungefähr 4,5 až 5 mil. korún za nič. Ľudia, naozaj, čestné slovo, je to zložité na vysvetlenie, budem jednoduchý. Ungefähr 4,5 až 5 mld. korún za nič! Za to, formálne sa to volá, za to, že niekto overí platbu palivovou kartou na pumpe. To znamená, keď kamionista príde na pumpu, zaplatí naftu, bagetu a mýto, tak za tento úkon tento štát pošle na Cyprus firmám, ktoré sa okolo nich motá J&T a spol., 4,5 mld. korún, zjednodušene, za nič. Za to, že SkyToll vyhrala mýto, ako ho vyhrala, to znamená, s tou vatou, ktorú dostala, by nieže to mala robiť zadarmo, to ja neviem ešte, jak by mala, ešte by mala dotovať, ja neviem, proste to malo byť jasné, že v tom balíku. Čiže preto ma to oprávňuje povedať, že 4,5, to znamená celá hodnota toho zmluvného vzťahu, čiže niekde na úrovni 135 mil., celá hodnota toho zmluvného vzťahu za predpokladu, že by niekto rozprával korektne s výhercom súťaže za prevádzkovanie mýta, že mu povie, dodaj to tam, má to byť v balíku. A keď už to niekto zle zadefinoval, keď už sme časom zistili, že to je potrebné urobiť, tak sa malo férovo súťažiť. Malo sa férovo súťažiť. Keby sa férovo súťažilo, pán Blanár, tak firmy, banky dokážu túto ohromnú transakciu niekde operovať na úrovni 1 % aj pod, to znamená, to je to, čo sa tu pohybuje, to číslo okolo 100 mil. eur je rozdiel. Keby to niekto skutočne dostal, keby ste to naozaj aj skutočne otvorili, 100 mil. je niekde na úrovni 3,5 mld. korún. Vážení, bez kúska hanby ste o tieto peniaze okradnutí, normálne ste okradnutí. Ide to na Cyprus, vráti sa to sem v podobe, ja neviem, nejakej administratívnej budovy, nejaké autíčko, nejaký ten heliport, nejaký ten domček na Kolibe, niekde sa to tu proste zjaví, trikrát opraté, vypraté, nejako sa to tu proste zjaví. Z vašej biedy, z vašej biedy sa to tu takto zložito vráti a dostane späť, za nič! Opakujem sa, keby tie peniaze, z tých peňazí žilo 500 aspoň, nie 1 000, ale 500 robotníkov v montérkach, tak by som bol možno tichšie. Ale z toho, vážení, zaplatíte heliporty, z toho budete platiť investície niekde na Bahamách, investície niekde, kde ani neviete, kde to je. Ľudia, vy ani neviete, kde čo investujete! Že z tejto biedy, ľudia z Humenného, zo Svidníka, z Hriňovej, z Hnúšte, ja neviem kde skade, z Dunajskej Stredy, Oravskej Lesnej, ani neviete, kde sú vaše peniaze, po celom svet sú! Však už aj tam sa nám musia smiať, že čo to je za krajina, že toľko peňazí vyváža vonku. To Čína toľko nevyváža, prosím vás. To je jedna vec, že prídeme o peniaze primárne. Primárne prídeme o peniaze, pán minister, tie peniaze, ktoré vy ste mohli dostať do rozpočtu, mohli tam byť. Druhá vec, a na to upozorňujem, na to riziko upozorňujem, niekto dostane celý ten systém plne pod kontrolu. Plne pod kontrolu. Ak ste robili, a dobre ste robili, bločkovú lotériu, spravte, prosím vás, Diaľničnú bločkovú lotériu. Dovoľte kamionistom, dovoľte firmám, ktoré majú kamióny, dovoľte im niekde prihlasovať bloky za mýto, platby, ktoré realizovali, a losujte raz za mesiac, prvá cena 1 000 litrov nafty. Garantujem vám, že zarobí na tom štát obrovským spôsobom. Už teraz sú, už teraz sú, to neni že údajne, existujú informácie, ktoré hovoria o tom, v čom je nedokonalosť toho systému a ako by sa tá nedokonalosť prehĺbila v prípade, že by sa tá kontrola stratila, ktorá sa zabezpečuje tým, že je to jedna uzavretá skupina, ktorá vám dokáže odkloniť tak, že to nezistíte. Dokáže vám to odkloniť tak, že to nezistíte. Aj keď urobíte Diaľničnú bločkovú lotériu, a kamionisti vám budú prihlasovať svoje platby, tak ešte si prizvite toho Poliaka, ktorý príde cez Trstenú a vybehne cez Kúty, toho nechytíte ani náhodou, či vám jeho platba, či príde na účet NDS. Nechytíte ho ani náhodou, pokiaľ nenastavíte iné parametre. Niekto vám dostal systém pod kontrolu a vie, prečo chce mať systém pod kontrolou, pán minister. Ľudia, počúvajte, ministrovi som to tiež povedal, vám to hovorím, prosím vás, skončím, nebudem vás obťažovať s tým, že, a ja sa nepreceňujem, ale to si dovolím povedať. V prípade, že pán minister do 31. 12. nezruší túto nešťastnú zmluvu, a to som diplomat, tak 31. 12. budeme pred hotelom Kempinski sa zahrievať a po 31. 12. spustíme sériu akcií s jednoznačnou požiadavkou: odstúpenie Jána Počiatka z funkcie ministra dopravy, či aké to je, a plus, samozrejme, zrušenie tejto zmluvy, ktorá poškodzuje, poškodzuje, okráda ľudí tejto krajiny, ktorí majú problém prežiť, vážení. To nie že tu sa nám žije ako-tak, ľudia majú problém prežiť, a niekto bez kúska hanby s kamennou tvárou povie, že to je okej. Ešte Blanár za to zaoroduje! 4 mld., pán Blanár, choďte tam medzi tých svojich do Kysúc, na Kysucké Krásno a neviem, choďte to tým ľudom vysvetľovať, že prečo je dôležité poslať na Cyprus 4 mld. za nič. Choďte im to tam povedať! Ja pôjdem s vami, budem vedľa vás stáť a budem vás počúvať, keď sa vás budú pýtať, a odôvodnite im to, že prečo je to dôležité. Tu sa vám to stojí, choďte do toho Krásna, choďte to tým ľuďom povedať, tým živnostníkom to choďte povedať, budem vedľa vás stáť a budem vás počúvať, nepoviem ani slovo. Čestné slovo! Ešte raz, končím, do 31. 12., ak nebude zrušená táto nešťastná zmluva, zahrievame sa pred hotelom Kempinski na Silvestra a spúšťame akciu s požiadavkami na odstúpenie ministra Počiatka z funkcie ministra dopravy a zrušenie tejto nešťastnej zmluvy. Ďakujem.